EL Επίσημη Εφημερίδα της Ευρωπαϊκής Ένωσης C 49/26

ΚΡΑΤΙΚΉ ΕΝΊΣΧΥΣΗ — ΚΆΤΩ ΧΏΡΕΣ

(άρθρα 107 έως 109 της συνθήκης για τη λειτουργία της Ευρωπαϊκής Ένωσης)

Κρατική ενίσχυση MC 10/09 — επαναγορά του υβριδικού μέσου GHT1 της ING

(Κείμενο που παρουσιάζει ενδιαφέρον για τον ΕΟΧ)

2011/C 49/12

Με επιστολή της 29ης Νοεμβρίου 2010, η Επιτροπή κοινοποίησε στις Κάτω Χώρες την sui generis απόφασή της σχετικά με την ενίσχυση MC 10/09.

ΚΕΙΜΕΝΟ ΤΗΣ ΕΠΙΣΤΟΛΗΣ

«I. ΔΙΑΔΙΚΑΣΙΑ (1) Με απόφαση της 18ης Νοεμβρίου 2009, η Επιτροπή ενέκρινε εισφορά κεφαλαίου ύψους 10 δισεκατ. EUR (βασικοί τίτλοι κατηγορίας 1 — CT1), συμπληρωματική ενίσχυση ύψους περίπου 2 δισεκατ. EUR λόγω της τροποποίησης των όρων εξόφλησης των τίτλων αυτών, μέτρα προστασίας απομειωμένων στοιχείων ενεργητικού που εφαρμόστηκε σε χαρτοφυλάκιο ύψους περίπου 30 δισεκατ. EUR και εγγυήσεις ρευστότητας υπέρ της ING, στην υπόθεση C 10/09 (στο εξής αναφέρεται ως η “απόφαση ING” ή ως η “απόφαση της 18ης Νοεμβρίου 2009”) (1). (2) Η τρίτη περίπτωση της αιτιολογικής σκέψης 88 της απόφασης ING αναφέρει την ακόλουθη δέσμευση των Κάτω Χωρών όσον αφορά την άσκηση του δικαιώματος επαναγοράς τίτλων κατηγορίας 2 και 1: “Η άσκηση δικαιώματος αγοράς κεφαλαίων κατηγορίας 2 και υβριδικών κεφαλαίων μέσων κατηγορίας 1 θα προτείνεται μελλοντικά κατά περίπτωση στην Επιτροπή προς έγκριση, για το συντομότερο χρονικό διάστημα των τριών ετών από την ημερομηνία έκδοσης της παρούσας απόφασης ή έως την ημερομηνία πλήρους εξόφλησης των βασικών τίτλων κατηγορίας 1 από την ING προς τις Κάτω Χώρες (περιλαμβανομένων των σχετικών δεδουλευμένων τόκων επί βασικών τοκομεριδίων κατηγορίας 1 και των προμηθειών εξόδου).” (3) Στις 16 Οκτωβρίου 2010, οι Κάτω Χώρες διαβίβασαν στην Επιτροπή επιστολή της ING στην οποία αυτή ζητούσε να εγκριθεί η επαναγορά ενός αριθμού υβριδικών μέσων, με πρώτη ημερομηνία επαναγοράς την 31η Δεκεμβρίου 2010 του ομαδικού υβριδικού μέσου κατηγορίας 1 για ποσό 1,5 δισεκατ. USD με επιτόκιο 8,439 % (Group Hybrid Tier 1 Instrument – στο εξής “GHT1”). (4) Στις 27 Οκτωβρίου 2010, η Επιτροπή απάντησε στις Κάτω Χώρες ότι βάσει της απόφασης ING, στο στάδιο αυτό δεν συνέτρεχαν οποιοιδήποτε λόγοι για την έγκριση της επαναγοράς του μέσου GHT1. Η Επιτροπή ζήτησε από τις Κάτω Χώρες να προσκομίσουν επικαιροποιημένο χρονοδιάγραμμα για την εξόφληση των τίτλων CT1. (5) Στις 5 Νοεμβρίου 2010, οι αρχές των Κάτω Χωρών διαβίβασαν δεύτερη επιστολή της ING με την οποία ζητούσαν την έκδοση απόφασης της Επιτροπής σχετικά με το αίτημά τους για την έγκριση της επαναγοράς του GHT1. (6) Στις 9 Νοεμβρίου 2010, η Επιτροπή απέστειλε υπενθύμιση στις Κάτω Χώρες σχετικά με το χρονοδιάγραμμα εξόφλησης των CT1. Μέχρι στιγμής δεν έχει δοθεί επίσημο χρονοδιάγραμμα. (7) Στις 16 Νοεμβρίου 2010, οι Κάτω Χώρες ζήτησαν επίσημη έγκριση από την Επιτροπή. Στις 18 Νοεμβρίου 2010, οι Κάτω Χώρες πληροφόρησαν την Επιτροπή μέσω ηλεκτρονικής επιστολής ότι ήταν σύμφωνες το αίτημα της ING για την έγκριση της επαναγοράς του GHT1. (8) Οι Κάτω Χώρες πληροφόρησαν την Επιτροπή ότι λόγω του επείγοντος χαρακτήρα του αιτήματος, κατ’ εξαίρεση δέχονταν η απόφαση σχετικά με την επαναγορά του υβριδικού μέσου GHT1 να εκδοθεί στην αγγλική γλώσσα. II. ΠΡΑΓΜΑΤΙΚΑ ΠΕΡΙΣΤΑΤΙΚΑ 1. Περιγραφή της ING (9) Η ING απαρτίζεται από την ING Groep N.V. (“ING Group”), τη μητρική εταιρεία συμμετοχών η οποία ελέγχει το 100 % της ING Bank N.V., την ING Verzekeringen N.V. και δύο ελεγχόμενες εταιρείες συμμετοχών, οι οποίες ελέγχουν θυγατρικές εταιρείες τραπεζικών και ασφαλιστικών υπηρεσιών αντιστοίχως. Στα τέλη του 2009, ο ισολογισμός του ομίλου ανήλθε συνολικά σε 1,164 δισ. EUR. (10) Προκειμένου, μεταξύ άλλων, να αποκατασταθεί η μακροπρόθεσμη βιωσιμότητά της, είχαν ληφθεί υπέρ της ING τα μέτρα που αναφέρονται στο σημείο (1). Τα μέτρα αυτά εγκρίθηκαν από την Επιτροπή με την απόφαση ING υπό τον όρο τήρησης διαφόρων δεσμεύσεων που αναλήφθηκαν από το ολλανδικό κράτος. Σε αυτές συμπεριλαμβανόταν η δέσμευση ότι η ING θα εκποιούσε το σύνολο της ING Verzekeringen N.V. το αργότερο μέχρι τα τέλη του 2013 (αιτιολογική σκέψη 82) και ότι θα τηρούσε ορισμένες υποχρεώσεις συμπεριφοράς, όπως την υποβολή αίτησης έγκρισης από την Επιτροπή πριν την άσκηση δικαιώματος επαναγοράς υβριδικών κεφαλαίων κατηγορίας 1 (τρίτη περίπτωση της αιτιολογικής σκέψης 88). Αυτές οι υποχρεώσεις συμπεριφοράς παραμένουν σε ισχύ επί τρία έτη ή έως ότου η ING εξοφλήσει τους τίτλους CT1, ανάλογα με το ποια από τις δύο ημερομηνίες προηγείται. (11) Στην αιτιολογική σκέψη 76 της απόφασης ING, περιγράφεται το χρονοδιάγραμμα εξόφλησης των τίτλων CT1 στο βασικό σενάριο σύμφωνα με τις χρηματοπιστωτικές προβλέψεις του εγκεκριμένου σχεδίου αναδιάρθρωσης. Η ING προέβη στη συνέχεια σε δημόσιες δηλώσεις οι οποίες προκαλούν αμφιβολίες ως προς την τήρηση αυτών των σχεδίων (2). 2. Περιγραφή του μέσου GHT1 (12) Τον Δεκέμβριο του 2000, η ING Holding εξέδωσε το μέσο GHT1 ύψους 1,5 δισεκατ. USD με πρώτη ημερομηνία άσκησης του δικαιώματος επαναγοράς την 31η Δεκεμβρίου 2010. Μετά την ημερομηνία αυτή, μπορεί να ασκείται δικαίωμα επαναγοράς ανά τρίμηνο. Το μέσο φέρει εξαμηνιαίο τοκομερίδιο ύψους 8,439 % ετησίως. Μετά την πρώτη ημερομηνία άσκησης του δικαιώματος επαναγοράς, το τοκομερίδιο μετατρέπεται σε τριμηνιαίο με επιτόκιο τριών μηνών Libor (3) συν 3,6 % ετησίως. Για να ασκηθεί το δικαίωμα επαναγοράς του μέσου, η ING πρέπει να ανακοινώσει την επαναγορά 30 έως 60 ημέρες πριν την ημερομηνία άσκησης του δικαιώματος επαναγοράς. (13) Το μέσο GHT1 που εκδόθηκε από την ING Holding εντάχθηκε στο επίπεδο της ING Insurance (INGV) μέσω αντίστοιχου μέσου κατηγορίας 1. Δεν είχαν προβλεφθεί δικαιώματα ψήφου για το μέσο GHT1. (14) Όταν η ING ήρθε για πρώτη φορά σε επαφή με την Επιτροπή σχετικά με το ενδεχόμενο επαναγοράς των υβριδικών μέσων στις 22 Ιουλίου 2010, η τιμή διαπραγμάτευσης του GHT1 ήταν περίπου στο 85 % της ονομαστικής αξίας. Ωστόσο, καθώς πλησίαζε η ημερομηνία επαναγοράς και η αγορά ανέμενε την επαναγορά του μέσου, η τιμή ανήλθε σε σχεδόν 100 % της ονομαστικής αξίας. 3. Η θέση των Κάτω Χωρών (15) Στην ηλεκτρονική επιστολή της 18ης Νοεμβρίου 2010, οι Κάτω Χώρες αιτιολόγησαν την κοινοποίησή τους αναφερόμενες στις δηλωμένες προθέσεις της ING, σύμφωνα με τις οποίες “η ING είναι έτοιμη τη στιγμή αυτή να εξοφλήσει σύντομα μια πρώτη δόση του βασικού κεφαλαίου κατηγορίας 1 σε μετρητά”. Ωστόσο, η χρονική στιγμή αυτής της εξόφλησης παρέμεινε αδιευκρίνιστη. (16) Ως επιχείρημα υπέρ της επαναγοράς, οι Κάτω Χώρες εξήγησαν ότι οποιαδήποτε προσπάθεια καταμερισμού του κόστους διάσωσης με τους επενδυτές GHT1, στο πλαίσιο της οποίας αυτοί θα αποδέχονταν τιμή αισθητά χαμηλότερη της ονομαστικής, δεν θα ήταν πλέον ρεαλιστική, δεδομένης της τρέχουσας αγοραίας τιμής που έφθανε σε 96-98 σεντς για ένα δολάριο, με αποτέλεσμα μια προσφορά εξαγοράς να μην είναι πλέον εφικτή από οικονομική άποψη. Συνεπώς, η μόνη εναλλακτική δυνατότητα που θα είχε η ING για την απόσυρση του υβριδικού κεφαλαίου από το χαρτοφυλάκιό της θα ήταν μια επαναγορά με εξόφληση σε μετρητά. (17) Η μη άσκηση του δικαιώματος επαναγοράς θα έστελνε επίσης αρνητικό μήνυμα στην αγορά και αυτό θα έδειχνε ότι η ING (ανεξαρτήτως του λόγου) δεν είναι σε θέση να διαχειριστεί το κεφάλαιό της σύμφωνα με τις συνήθειες και τις προσδοκίες της αγοράς, καθιστώντας δυσχερέστερη για την ING την έκδοση τέτοιων μέσων στο μέλλον. Από την άποψη αυτή, επισημάνθηκε επίσης ότι η μη άσκηση του δικαιώματος επαναγοράς θα αύξανε τις δαπάνες χρηματοδότησης της ING και θα μείωνε τα κέρδη της και, κατά συνέπεια, τους διαθέσιμους πόρους για την εξόφληση των τίτλων CT1. (18) Η πρώτη ημερομηνία επαναγοράς του GHT1 είναι η 31η Δεκεμβρίου 2010 με μια επαύξηση, δηλαδή την εφαρμογή του Libor συν 3,6 % αντί του τρέχοντος επιτοκίου που ανέρχεται σε 8,439 %. Παρόλο που αυτό θα είχε ως αποτέλεσμα την καταβολή χαμηλότερων τόκων για το GHT1 λόγω των τρεχόντων χαμηλών επιτοκίων Libor, η ING ισχυρίζεται ότι έχει ανταλλάξει το σταθερό τοκομερίδιο ύψους 8,439 % σε Libor συν 2 %, δηλαδή επίπεδο χαμηλότερο από εκείνο που θα πρέπει να καταβληθεί στο τοκομερίδιο μετά την επαύξηση. Επιπλέον, προβάλλεται το επιχείρημα ότι τα επιτόκια Libor είναι μεταβλητά και, συνεπώς, αβέβαια. Κατά συνέπεια, προβάλλεται ο ισχυρισμός ότι το προτεινόμενο μέτρο συνίσταται στο πώς η αγορά εκτιμά το κόστος αυτό μέσω της καμπύλης swap και ότι το σχετικό κόστος ισοδυναμεί με αύξηση του επιτοκίου κατά 156 μονάδες βάσης. (19) Ενώ οι προτεινόμενες αλλαγές βάσει της Βασιλείας III θα περιόριζαν την αξία του GHT1 από κεφαλαιακή άποψη, το GHT1 δεν θα ήταν πλέον κατάλληλο να αντιμετωπιστεί ως κεφάλαιο κατηγορίας 1 βάσει των αναθεωρημένων κατευθυντήριων γραμμών της επιτροπής ευρωπαϊκών αρχών τραπεζικής εποπτείας (CEBS) για τα κεφάλαια κατηγορίας 1 που πρέπει να εφαρμοστούν από τις εθνικές ρυθμιστικές αρχές έως την 31η Δεκεμβρίου 2010. Αναφέρεται ότι η υφιστάμενη δομή θα μπορούσε να θεωρηθεί κεκτημένο δικαίωμα, αλλά αναμένεται ότι αυτή η προστασία των κεκτημένων δικαιωμάτων μπορεί να επιτραπεί μόνο μέχρι την 1η Ιανουαρίου του 2013. Συνεπώς, στην ουσία, αυτή η προοπτική θα καθιστούσε ήδη το GHT1 περιττό από κεφαλαιακή άποψη δεδομένου ότι δεν προσφέρει κεφαλαιακό απόθεμα ασφαλείας στο πλαίσιο της συνήθους λειτουργίας. (20) Επιπλέον, η μη επαναγορά των υβριδικών μέσων θα συνεπαγόταν τη συνέχιση των δεσμών μεταξύ της εταιρείας χαρτοφυλακίου/του ομίλου ή της τράπεζας και της INGV μέσω της συνεχιζόμενης καταβολής τόκων για το υφιστάμενο ενδοομιλικό μέσο. Αυτοί οι συνεχιζόμενοι δεσμοί θα εμπόδιζαν την εκποίηση του τμήματος ασφαλιστικών δραστηριοτήτων της ING. Προβάλλεται το επιχείρημα ότι η εκποίηση της INGV θα οδηγούσε σε πλεόνασμα υβριδικών κεφαλαίων κατηγορίας 1 στο επίπεδο του ομίλου/της εταιρείας χαρτοφυλακίου. III. ΕΚΤΙΜΗΣΗ (21) Όσον αφορά τη νομική βάση της παρούσας απόφασης, πρέπει να σημειωθεί ότι το θέμα της έγκρισης της επαναγοράς του GHT1 ανακύπτει στο πλαίσιο της εφαρμογής της απόφασης ING. Λόγω των δεσμεύσεων που αναλήφθηκαν από το ολλανδικό κράτος, η απόφαση ING δεν επιτρέπει την επαναγορά υβριδικών κεφαλαιακών μέσων εκτός αν δοθεί η έγκριση της Επιτροπής (ex ante απαγόρευση επαναγοράς τίτλων). Συνεπώς, η απόφαση εκείνη δεν αποκλείει την έγκριση μιας επαναγοράς σε μεταγενέστερο στάδιο αν προκύψουν νέα γεγονότα ή επιχειρήματα που την δικαιολογούν. Συνεπώς, η παρούσα απόφαση συγκεκριμενοποιεί την εφαρμογή της απόφασης ING. (22) Η παρούσα απόφαση παρακολούθησης είναι απόφαση sui generis. Παρόλο που δεν προβλέπεται στον κανονισμό (ΕΚ) αριθ. 659/1999, στην αιτιολογική σκέψη 88 της απόφασης τη 18ης Νοεμβρίου 2009 προβλέπεται διαδικασία έγκρισης βάσει της οποίας το κράτος μέλος μπορεί να ζητήσει από την Επιτροπή να επιτρέψει στην ING να επαναγοράσει υβριδικά μέσα. Δεδομένου ότι υπεβλήθη σχετική αίτηση από τις Κάτω Χώρες, η Επιτροπή πρέπει να εκτιμήσει κατά πόσο η προτεινόμενη επαναγορά θα πρέπει να γίνει δεκτή. (23) Όσον αφορά την έκταση της αξιολόγησης, η τυχόν επαναγορά υβριδικών μέσων πρέπει να εξεταστεί με βάση τις αρχές που ορίζονται στην ανακοίνωση περί αναδιάρθρωσης (4), η οποία προβλέπει στο σημείο 22 ότι η ενίσχυση θα πρέπει να περιορίζεται στο ελάχιστο αναγκαίο ποσό και ότι η τράπεζα και οι κάτοχοι του κεφαλαίου της θα πρέπει να συμβάλλουν όσο το δυνατό περισσότερο στην αναδιάρθρωση με δικούς τους πόρους. Αυτός ο καταμερισμός του κόστους είναι απαραίτητος για να εξασφαλιστεί ότι οι τράπεζες που διασώζονται φέρουν επαρκές μερίδιο της ευθύνης για τις συνέπειες της παρελθούσας συμπεριφοράς τους και να δημιουργηθούν τα κατάλληλα κίνητρα για τη μελλοντική συμπεριφορά τους, ούτως ώστε να αποφεύγεται ο ηθικός κίνδυνος. (24) Η Επιτροπή παρατηρεί ότι η επαναγορά κεφαλαιακών μέσων κατηγορίας 1 και κατηγορίας 2 συνεπάγεται εκροή κεφαλαίων από την τράπεζα υπέρ των κατόχων υβριδικών κεφαλαίων τους οποίους και προστατεύει από τον εγγενή κίνδυνο της επένδυσής τους. Μια τέτοια έκβαση μπορεί να αποβεί προβληματική πριν από την εξόφληση της κρατικής ενίσχυσης και είναι ζήτημα στο οποίο πρέπει να αξιολογηθεί ο καταμερισμός του κόστους (5). Συνεπώς, η απαγόρευση που επιβλήθηκε στις τράπεζες να επαναγοράζουν τις δικές τους μετοχές, η οποία αναφέρεται στο σημείο 26 της ανακοίνωσης περί αναδιάρθρωσης, πρέπει να εννοηθεί ότι αφορά όλα τα μέσα κεφαλαίου των τραπεζών περιλαμβανομένων των κεφαλαιακών μέσων των τραπεζών κατηγορίας 1 και 2 εφόσον αυτά τα κεφαλαιακά μέσα δεν πληρούν την ευρύτερη απαίτηση καταμερισμού του κόστους. (25) Αυτό το συμπέρασμα είναι η βάση για την κατ’ αρχήν απαγόρευση της επαναγοράς, με την επιφύλαξη της δυνατότητας έγκρισης, όπως προβλέπεται στην αιτιολογική σκέψη 88 της απόφασης ING και επιβεβαιώνεται στην αιτιολογική σκέψη 138 της ίδιας απόφασης, στην οποία η Επιτροπή έκρινε ότι η μη εγκριθείσα επαναγορά του κεφαλαιακού μέσου που έγινε πριν την έκδοση απόφασης ING αποτελούσε επιβαρυντικό παράγοντα όταν ανέλυσε το πεδίο εφαρμογής των μέτρων που περιορίζουν στρεβλώσεις του ανταγωνισμού. Η προσέγγιση αυτή είναι επίσης σύμφωνη με την πάγια πρακτική της Επιτροπής όσον αφορά τις προσωρινές απαγορεύσεις επαναγοράς κεφαλαιακών μέσων — εφόσον οι επαναγορές αυτές δεν απαιτούνται από νομική άποψη — που ακολουθήθηκε στις υποθέσεις Bank of Ireland, Lloyds, RBS και ABN Amro/Fortis (6). (26) Με βάση τις πληροφορίες που χορηγήθηκαν, η Επιτροπή δεν θεωρεί ότι συντρέχουν λόγοι να διαφοροποιήσει την αξιολόγησή της στην απόφαση ING και να εγκρίνει την επαναγορά του μέσου GHT1. Για τους λόγους που εκτίθενται κατωτέρω, η Επιτροπή θεωρεί ότι η προτεινόμενη επαναγορά ούτε εξασφαλίζει τον καταμερισμό του κόστους ούτε εξασφαλίζει τη διατήρηση επαρκών κινήτρων για την ING ώστε να εξοφλήσει τους τίτλους CT1. (27) Πρώτον, η Επιτροπή επισημαίνει ότι η ING σκοπεύει να επαναγοράσει τα μέσα GHT1 στο άρτιο, πράγμα που σημαίνει ότι δεν υπάρχει καταμερισμός του κόστους με τους επενδυτές στα υβριδικά μέσα. Την εκτίμηση αυτή συμμερίζεται και το ολλανδικό κράτος στην κοινοποίησή του προς την Επιτροπή της 5ης Νοεμβρίου 2010, όπου αναφέρεται ότι οποιαδήποτε προσπάθεια για καταμερισμό του κόστους δεν είναι πλέον ρεαλιστική λαμβανομένης υπόψη της αγοραίας τιμής των μέσων. Ωστόσο, η Επιτροπή σημειώνει σχετικά ότι το γεγονός ότι η τιμή διαπραγμάτευσης των μέσων είναι πολύ κοντά στο άρτιο (δηλαδή 100 %) οφείλεται στην προσδοκία της αγοράς ότι επίκειται επαναγορά των μέσων αυτών, δηλαδή ότι θα εξαγοραστούν στο 100 %, στις 31 Δεκεμβρίου 2010. Συνεπώς, η αγοραία τιμή του GHT1 δεν αντανακλά την πραγματική αξία του κεφαλαιακού μέσου. (28) Η άποψη της Επιτροπής για τον καταμερισμό του κόστους δεν ανατρέπεται από το επιχείρημα ότι η μη επαναγορά του GHT1 θα έστελνε αρνητικό μήνυμα στην αγορά. Η Επιτροπή σημειώνει σχετικά ότι η αγορά γνωρίζει την έννοια του καταμερισμού του κόστους που απαιτείται βάσει των κανόνων της ΕΕ για τις ενισχύσεις. Η έννοια αυτή έχει συζητηθεί από τους οργανισμούς αξιολόγησης (7) και, συνεπώς, ένας ορθολογικός επενδυτής θα ήταν σε θέση να διαφοροποιήσει μεταξύ της μη επαναγοράς ενός μέσου λόγω εγγενών αδυναμιών του χρηματοπιστωτικού ιδρύματος και της μη επαναγοράς επειδή η Επιτροπή δεν την εγκρίνει προκειμένου να εξασφαλιστεί ο καταμερισμός του κόστους. Συνεπώς, η Επιτροπή δεν δέχεται ότι η μη επαναγορά του GHT1 για τους λόγους αυτούς θα οδηγούσε σε σημαντική πιο μακροχρόνια αύξηση του κόστους χρηματοδότησης για την ING. (29) Επιπλέον, το μέγεθος της εικαζόμενης αύξησης του κόστους χρηματοδότησης δεν είναι τέτοιο ώστε να επηρεάσει την οικονομική κατάσταση της ING και την ικανότητά της να εξοφλήσει τις οφειλές της στο κράτος. Επίσης, μια διευρυμένη κεφαλαιακή βάση στην πραγματικότητα θα μείωνε μάλλον το συνολικό κόστος χρηματοδότησης της ING, δεδομένου ότι θα μπορούσε — ceteris paribus — να ενισχύσει την αντιληπτή πιστοληπτική ικανότητα της εταιρείας. (30) Το επιχείρημα ότι οι επενδυτές θα θεωρούσαν ότι η ING δεν είναι σε θέση να διαχειριστεί το κεφάλαιό της, εάν δεν επαναγοράσει το GHT1 δεν είναι πειστικό δεδομένου ότι άλλοι μεγάλοι χρηματοπιστωτικοί όμιλοι όπως η Deutsche Bank τον Δεκέμβριο του 2008 ή η μικρότερη τράπεζα Credito Valtellinese τον Απρίλιο του 2008, αποφάσισαν στο παρελθόν να μην επαναγοράσουν υβριδικό μέσο χωρίς να ανακύψουν τέτοια προβλήματα. (31) Τρίτον, δεν δόθηκαν επαρκή στοιχεία στην Επιτροπή ότι η επαναγορά του GHT1 δεν επηρεάζει το χρονοδιάγραμμα εξόφλησης των τίτλων CT1. Η Επιτροπή παρατηρεί σχετικά ότι δεν υπήρξε επαρκής ανταπόκριση στα αιτήματά της για την παροχή περαιτέρω πληροφοριών όσον αφορά το χρονοδιάγραμμα (βλ. σημεία (4) και (6)). Η Επιτροπή δεν έλαβε απάντηση από τις ίδιες τις αρχές των Κάτω Χωρών και η πρόθεση εξόφλησης που διατυπώθηκε προς τις Κάτω Χώρες από την ING (βλ. σημείο 15) δεν είναι αναλυτική και παραμένει αόριστη. (32) Η υποχρέωση της ING να ζητήσει έγκριση για την επαναγορά των υβριδικών κεφαλαιακών μέσων αποτελεί βασικό κίνητρο για την εξόφληση των τίτλων CT1 το συντομότερο δυνατό και εξασφαλίζει έτσι ότι η ενίσχυση περιορίζεται στο ελάχιστο αναγκαίο ποσό. Αν επιτρεπόταν στην ING να επαναγοράσει ένα προς ένα τα υβριδικά της μέσα (όπως αναφέρεται στο σημείο 3), θα μειώνονταν σταδιακά και αισθητά τα κίνητρά της για την εξόφληση των οφειλών της προς το κράτος. Ο παράγοντας αυτός είναι ιδιαίτερα σημαντικός δεδομένου ότι η Επιτροπή έχει αρχίσει να αμφιβάλλει — μετά τα δημόσια σχόλια του προέδρου του διοικητικού συμβουλίου της ING — κατά πόσο το προγραμματισμένο χρονοδιάγραμμα εξόφλησης των οφειλών προς το κράτος θα τηρηθεί από την ING, ενώ τα αιτήματα παροχής πληροφοριών που απέστειλε η Επιτροπή σχετικά με το θέμα αυτό δεν έχουν ακόμη ικανοποιηθεί. (33) Επιπλέον, η Επιτροπή δεν διακρίνει με ποιον τρόπο τα υπόλοιπα επιχειρήματα υπέρ της έγκρισης της επαναγοράς του GHT1 θα μπορούσαν να μεταβάλουν το ανωτέρω συμπέρασμα. Πρώτον, όσον αφορά την επαύξηση του τοκομεριδίου, η Επιτροπή παρατηρεί ότι σε απόλυτες τιμές, το τοκομερίδιο θα μειωθεί λαμβάνοντας υπόψη τη μείωση των σημερινών επιπέδων του Libor. Δεν έχει πεισθεί από τα επιχειρήματα ότι η μείωση του τοκομεριδίου δεν έχει καμία σχέση με τις υπάρχουσες συμφωνίες αντιστάθμισης κινδύνων επιτοκίου της ING, δεδομένου ότι οι συμφωνίες αυτές αφορούν τις αποφάσεις διαχείρισης του ενεργητικού και του παθητικού της ING και δεν επηρεάζουν την εκτίμηση του καταμερισμού κόστους με τους ιδιώτες που κατέχουν υβριδικά κεφάλαια της ING. Επίσης, η ύπαρξη συμφωνίας ανταλλαγής (swap), είτε έχει ολοκληρωθεί είτε συνεχίζεται, δεν σχετίζεται με την εκτίμηση του κόστους ευκαιρίας για την ING όσον αφορά μια επαναγορά υπό τις παρούσες συνθήκες της αγοράς. (34) Δεύτερον, όσον αφορά τις κανονιστικές αλλαγές που επηρεάζουν το GHT1, η Επιτροπή δέχεται το επιχείρημα των Κάτω Χωρών ότι το μέσο θα πάψει να έχει σημασία από άποψη υποχρεωτικού κεφαλαίου από την 1η Ιανουαρίου 2013 το αργότερο. Ωστόσο, δεδομένου ότι η υποχρέωση που απορρέει από τη δέσμευση του ολλανδικού κράτους βάσει της οποίας απαιτείται έγκριση της Επιτροπής πριν την επαναγορά οποιωνδήποτε υβριδικών μέσων θα λήξει το αργότερο εντός τριών ετών από την έκδοση της απόφασης ING, η ING θα είναι ελεύθερη να επαναγοράσει το μέσο πριν από την ημερομηνία αυτή. (35) Σε σχέση με την υιοθέτηση των νέων κατευθυντήριων γραμμών της επιτροπής ευρωπαϊκών αρχών τραπεζικής εποπτείας (CEBS) από τις ρυθμιστικές αρχές των Κάτω Χωρών, η Επιτροπή παρατηρεί, πρώτον, ότι δεν είναι σαφές στο στάδιο αυτό εάν το GHT1 θα θεωρηθεί ότι είναι επιλέξιμο στο πλαίσιο της διατήρησης των κεκτημένων δικαιωμάτων. Επιπλέον, η Επιτροπή παρατηρεί ότι η ημερομηνία εφαρμογής των νέων κατευθυντήριων γραμμών δεν είναι βέβαιη. Η Επιτροπή κρίνει ότι, λαμβανομένων υπόψη των αβεβαιοτήτων σχετικά με τις συνέπειες μιας μελλοντικής νομοθεσίας που θα θεσπιστεί, δεν υπάρχει προς το παρόν λόγος να αντιμετωπίζονται ως περιττά τα μέσα αυτά. (36) Ενώ η Επιτροπή δέχεται το επιχείρημα ότι η μη επαναγορά του GHT1 θα καθιστούσε δυσχερέστερη για την ING την έκδοση τέτοιων μέσων στο μέλλον, θεωρεί ότι η χρησιμότητά τους θα μειωθεί ενόψει των κανονιστικών αλλαγών βάσει των οποίων αυτά δεν θα αναγνωρίζονται πλέον ως κεφάλαια κατηγορίας 1 τα προσεχή έτη. Κατά συνέπεια, δεν μπορεί να δεχθεί το επιχείρημα αυτό ως αιτιολογία για να επιτραπεί η προτεινόμενη επαναγορά τους. (37) Επίσης, προβάλλεται ο ισχυρισμός ότι η μη επαναγορά θα οδηγούσε σε πλεονάζον κεφάλαιο στο επίπεδο του ομίλου/της εταιρείας χαρτοφυλακίου όταν εκποιηθεί το τμήμα που αφορά τις ασφαλιστικές δραστηριότητες της ING (8). Εν προκειμένω, η Επιτροπή σημειώνει ότι μέχρι στιγμής δεν έχει πραγματοποιηθεί η εν λόγω εκποίηση των δραστηριοτήτων αυτών. (38) Τέλος, η Επιτροπή δεν έχει πεισθεί από το επιχείρημα ότι το υβριδικό μέσο θα αποτελέσει, εάν δεν γίνει η επαναγορά του, τη “συνέχιση του δεσμού” μεταξύ του τμήματος ασφαλιστικών δραστηριοτήτων της ING, που πρέπει να εκποιηθεί, και του ομίλου ING Group και ότι ο δεσμός αυτός θα εμπόδιζε την εκποίηση της ING Insurance. Η Επιτροπή παρατηρεί ότι δεν προβλέπονται δικαιώματα ψήφου για τα υβριδικά μέσα. Συνεπώς, ο όμιλος ING Group δεν μπορεί να ασκήσει επιρροή στην ING Insurance μέσω της κατοχής υβριδικών τίτλων. Συνεπώς, η Επιτροπή δεν θεωρεί ότι, σε περίπτωση μη επαναγοράς του, το μέσο GHT1 θα αποτελούσε έναν τέτοιο δεσμό. IV. ΣΥΜΠΕΡΑΣΜΑ (39) Για τους λόγους που εκτέθηκαν ανωτέρω, η Επιτροπή δεν θεωρεί ότι συντρέχουν οποιοιδήποτε λόγοι απόκλισης από την προηγούμενη εκτίμησή της τής 18ης Νοεμβρίου 2009, και, κατά συνέπεια, δεν εγκρίνει την επαναγορά του υβριδικού μέσου GHT1 υπό τις τρέχουσες συνθήκες. V. ΑΠΟΦΑΣΗ Δεν εγκρίνεται η επαναγορά του υβριδικού μέσου GHT1 για τα τέλη του 2010.»

(1) ΕΕ L 274 της 19.10.2010, σ. 139.

(2) Στην παρουσίαση που έγινε από τον Πρόεδρο της ING Jan Hommen κατά την ημέρα του επενδυτή με τίτλο: “Shaping our Future — Strategic priorities 2010” (Διαμόρφωση του μέλλοντός μας — Στρατηγικές προτεραιότητες 2010) στις 19 Απριλίου 2010, στη σελίδα 20 αναφέρεται: “Τη στιγμή αυτή δεν υπάρχουν κίνητρα για πρόωρη εξόφληση έως ότου εξεταστεί η προσφυγή κατά της απόφασης της ΕΕ”. http://www.ing.com/group/showdoc.jsp?docid=445250_EN&htmlid=445263_EN&menopt=ivr|qtr|irs&lang=en&menopt=ivr|qtr|irs&lang=EN

(3) Στις 22 Νοεμβρίου 2010, το επιτόκιο τριών μηνών Libor σε USD ήταν 0,284 %.

(4) ΕΕ C 195 της 19.8.2009, σ. 9.

(5) Σχετικά με το θέμα αυτό, βλ. ανακοίνωση τύπου της 8ης Οκτωβρίου 2009 σχετικά με τις συναλλαγές κεφαλαίων κατηγορίας 1 και κατηγορίας 2 για τράπεζες οι οποίες υπόκεινται σε έρευνα σχετικά με ενισχύσεις αναδιάρθρωσης. http://europa.eu/rapid/pressReleasesAction.do?reference=MEMO/09/441

(6) Απόφαση της Επιτροπής της 15ης Ιουλίου 2010Bank of Ireland (δεν έχει ακόμη δημοσιευτεί), σημείο 133 απόφαση της Επιτροπής της 18ης Νοεμβρίου 2009Lloyds Banking Group (ΕΕ C 46 της 24.2.2010, σ. 2), σημείο 112 απόφαση της Επιτροπής της 14ης Δεκεμβρίου 2009RBS (ΕΕ C 119 της 7.5.2010, σ. 1), σημείο 104. Εν αναμονή της έκδοσης τελικής απόφασης , η Επιτροπή δεν έχει εγκρίνει την επαναγορά ενός αριθμού υβριδικών κεφαλαίων στην περίπτωση της ABN/Amro Fortis μέσω υπηρεσιακών και ηλεκτρονικών επιστολών.

(7) Βλ. παραδείγματος χάρη: FitchRatings Europe Special Report: Burden sharing and bank hybrid capital within the EU (Καταμερισμός κόστους και υβριδικά τραπεζικά κεφάλαια εντός της ΕΕ), 20 Αυγούστου 2009.

(8) Ωστόσο, ακόμη και αν εκποιηθούν οι ασφαλιστικές δραστηριότητες και υπάρξει πλεονάζον κεφάλαιο, προς το παρόν η Επιτροπή δεν έχει πεισθεί ότι θα ήταν σκόπιμο να εγκρίνει την επαναγορά δεδομένου ότι η ύπαρξη περισσότερων κεφαλαίων, και όχι λιγότερων, θα συνέβαλλε στην ενίσχυση της ανθεκτικότητας του ομίλου, ακόμη και στην παρούσα υπόθεση που το κεφάλαιο μπορεί να χρησιμοποιηθεί μόνο σε περίπτωση πτώχευσης δεδομένου ότι καθησυχάζει τους μεγαλύτερους πιστωτές όσον αφορά τις απαιτήσεις τους σε ένα τέτοιο σενάριο παύσης των δραστηριοτήτων.